Document ID: 32008R0174

KOMMISSIONENS FORORDNING (EF) Nr. 174/2008
af 27. februar 2008
om ændring af forordning (EF) nr. 994/2007 om indførelse af en midlertidig antidumpingtold på importen af ferrosilicium med oprindelse i Folkerepublikken Kina, Egypten, Kasakhstan, Den Tidligere Jugoslaviske Republik Makedonien og Rusland
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (grundforordningen), særlig artikel 8,
efter høring af det rådgivende udvalg, og
ud fra følgende betragtninger:
(1)
Kommissionen offentliggjorde den 30. november 2006 en meddelelse i Den Europæiske Unions Tidende (2) om indledning af en antidumpingprocedure vedrørende importen til Fællesskabet af ferrosilicium (FeSi) med oprindelse i Folkerepublikken Kina, Egypten, Kasakhstan, Den Tidligere Jugoslaviske Republik Makedonien og Rusland.
(2)
Kommissionen indførte ved forordning (EF) nr. 994/2007 (3) en midlertidig antidumpingtold på importen af FeSi, som for øjeblikket tariferes under KN-kode 7202 21 00, 7202 29 10 og 7202 29 90, med oprindelse i Folkerepublikken Kina, Egypten, Kasakhstan, Den Tidligere Jugoslaviske Republik Makedonien og Rusland. Foranstaltningerne var en værditold på importen, undtagen for en eksporterende producent i Den Tidligere Jugoslaviske Republik Makedonien, hvis tilsagn blev godtaget i nævnte forordning.
(3)
I forbindelse med undersøgelsen af, hvorvidt pristilsagnet fortsat kan gennemføres i praksis, blev det konstateret, at priserne på FeSi blev ved med at være svingende efter indførelsen af de midlertidige foranstaltninger og godtagelsen af tilsagnet. Det blev fastslået, at priserne på FeSi generelt var præget af store udsving. På grund af disse prisudsving blev det konkluderet, at de faste mindsteimportpriser i tilsagnet ikke længere er en begrundet form for foranstaltning i betragtning af konklusionerne af undersøgelsen.
(4)
For at løse dette problem blev muligheden for at indeksere mindsteimportprisen efter den største omkostning undersøgt. Det konkluderedes imidlertid, at prisudsvingene på markedet ikke udelukkende kan forklares ved en stigning i den største omkostning, hvorfor det ikke er muligt at indeksere mindsteimportpriserne. Det blev derfor konkluderet, at tilsagnet i sin nuværende form, nemlig med faste mindstepriser, ikke længere er gennemførligt, og at problemet med den faste mindstepris ikke kan løses ved hjælp af prisindeksering. Det blev derfor fastslået, at FeSi ikke længere er egnet til et fast pristilsagn (jf. også betragtning 131 og 132 i Rådets forordning (EF) nr. 172/2008 (4)), og at godtagelsen af det berørte selskabs tilsagn bør trækkes tilbage.
(5)
Det berørte selskab blev underrettet om Kommissionens konklusioner og fik lejlighed til at fremsætte bemærkninger.
(6)
Selskabet hævdede, at Kommissionens begrundelse for at trække godtagelsen af tilsagnet tilbage strider imod dens analyse af Fællesskabets interesser, hvori den meddelte selskabet, at »tilgængelige oplysninger [viser], at priser på FeSi faktisk har fulgt en opadgående tendens i månederne efter UP, og at priserne på de største omkostninger ved FeSi også voksede i samme periode«.
(7)
Det bemærkes i den henseende, at ovennævnte udsagn, som bekræftet i betragtning 106 i forordning (EF) nr. 172/2008, ikke etablerer en sammenhæng mellem prisudviklingen for FeSi og omkostningerne, men havde til formål at gøre rede for EF-erhvervsgrenens økonomiske situation. I overensstemmelse med Kommissionens faste praksis med hensyn til indeksering af mindsteimportpriser, kan mindsteimportpriser nemlig kun indekseres i tilfælde, hvor prisen på det produkt, der er omfattet af tilsagnet, varierer i forhold til den største omkostning. I det her omhandlede tilfælde var der ikke nogen stærk sammenhæng mellem den største omkostning (elektricitet) og stigningen i prisen på FeSi. Selv om der havde været en sammenhæng mellem priserne på FeSi og den største omkostning, findes der på grund af de varierende elpriser på de forskellige markeder ikke nogen egnet kilde til oplysninger om elpriser, som kunne anvendes til at indeksere mindsteimportpriser, i modsætning til hvad der gælder for priserne på andre råvarer som f.eks. olie. Desuden udgør andre råvarer såsom koks og kvartsit også store, men variable dele af produktionsomkostningerne i forbindelse med FeSi. Hvis mindsteimportpriserne skulle indekseres efter prisen på hver af disse omkostninger, skulle der derfor udarbejdes komplekse indekseringsformler, som ville gøre fastsættelsen af indekseringsparametrene og gennemførelsen af tilsagnene uhyre kompleks. Det blev derfor konkluderet, at det ikke er muligt at indeksere mindsteimportpriserne efter den største omkostning, og selskabets påstand blev følgelig afvist.
(8)
Selskabet hævdede endvidere, at det strider mod Kommissionens praksis at ændre en midlertidigt fastsat og/eller foreslået endelig foranstaltnings omfang eller form på grundlag af oplysninger, der dækker en periode, som følger efter undersøgelsesperioden. Det blev i overensstemmelse med tilsagnet meddelt selskabet, at Kommissionen kan trække godtagelsen af tilsagnet tilbage når som helst under gennemførelsen, hvis omstændighederne har ændret sig i forhold til tidspunktet for godtagelsen, eller hvis det viser sig umuligt at overvåge og håndhæve tilsagnet, og man ikke finder en løsning, som Kommissionen kan acceptere. Påstanden blev derfor afvist.
(9)
Selskabet hævdede ydermere, at Kommissionen var kommet frem til en fejlagtig konklusion i forbindelse med vurderingen af tilsagnets effektivitet, bl.a. fordi den havde anvendt uverificerede oplysninger fra efter undersøgelsesperioden. Det bemærkes i den forbindelse, at Kommissionen havde fulgt sin normale praksis, da den til sin analyse primært havde anvendt data fra Eurostat samt de af selskabet forelagte periodiske tilsagnsrapporter. Denne påstand blev derfor afvist.
(10)
Kommissionen har derfor i overensstemmelse med artikel 8, stk. 9, i grundforordningen og de relevante bestemmelser i tilsagnet, som giver Kommissionen mulighed for ensidigt at trække godtagelsen af tilsagnet tilbage, konkluderet, at godtagelsen af tilsagnet fra Silmak Dooel Export Import, Jegunovce, bør trækkes tilbage.
(11)
Sideløbende med nærværende forordning har Rådet ved forordning (EF) nr. 172/2008 indført en endelig antidumpingtold på importen af ferrosilicium med oprindelse i bl.a. Den Tidligere Jugoslaviske Republik Makedonien, som skal opkræves på importen af disse produkter fremstillet af den pågældende eksporterende producent -
UDSTEDT FØLGENDE FORORDNING:
Artikel 1
Godtagelsen af tilsagnet fra Silmak Dooel Export Import, Jegunovce, i forbindelse med antidumpingproceduren vedrørende importen af ferrosilicium med oprindelse i bl.a. Den Tidligere Jugoslaviske Republik Makedonien trækkes tilbage.
Artikel 2
Artikel 2 i Kommissionens forordning (EF) nr. 994/2007 ophæves.
Artikel 3
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. februar 2008.

Labels: 18
3
4
1